b'\n_START_ARTICLE_\nAnton Tx\xc3\xa9khov\n_START_SECTION_\nPrimeres obres\n_START_PARAGRAPH_\nTx\xc3\xa9khov va assumir a partir d\'ara la responsabilitat de tota la fam\xc3\xadlia. Per ajudar a casa i pagar-se la matr\xc3\xadcula de la universitat, di\xc3\xa0riament escrivia petits articles humor\xc3\xadstics sobre la vida russa contempor\xc3\xa0nia, molts d\'aquests sota pseud\xc3\xb2nims com \xc2\xabAntoixa Txekhont\xc3\xa9\xc2\xbb (\xd0\x90\xd0\xbd\xd1\x82\xd0\xbe\xd1\x88\xd0\xb0 \xd0\xa7\xd0\xb5\xd1\x85\xd0\xbe\xd0\xbd\xd1\x82\xd0\xb5) o l\'\xc2\xabHome sense melsa\xc2\xbb (\xd0\xa7\xd0\xb5\xd0\xbb\xd0\xbe\xd0\xb2\xd0\xb5\xd0\xba \xd0\xb1\xd0\xb5\xd0\xb7 \xd1\x81\xd0\xb5\xd0\xbb\xd0\xb5\xd0\xb7\xd0\xb5\xd0\xbd\xd0\xba\xd0\xb8). La seua prodigiosa producci\xc3\xb3 aviat va guanyar-li una reputaci\xc3\xb3 com a cronista sat\xc3\xadric de la vida quotidiana russa, i cap al 1882 ja es trobava treballant per a l\'Oskolki (Fragments), propietat de Nikolai Leikin, un dels m\xc3\xa9s importants editors de l\'\xc3\xa8poca. El to de Tx\xc3\xa9khov en aquests anys \xc3\xa9s m\xc3\xa9s sever que el que va desenvolupar en la seua narrativa de maduresa._NEWLINE_L\'any 1884, Tx\xc3\xa9khov havia obtingut el t\xc3\xadtol de metge, professi\xc3\xb3 que ell considerava la seua principal ocupaci\xc3\xb3, tot i que li va proporcionar pocs diners \xe2\x80\x94cal dir que atenia els pobres gratu\xc3\xaftament. Entre 1884 i 1885, va comen\xc3\xa7ar a tossir sang, i l\'any 1886 els atacs van empitjorar; per\xc3\xb2 ell no va declarar la seua tuberculosi a la fam\xc3\xadlia i amics, i confess\xc3\xa0 a Leikin: \xc2\xabTinc por de sotmetre\'m a reconeixement pels meus col\xc2\xb7legues\xc2\xbb. Va continuar escrivint per a setmanaris, guanyant prou diners per a traslladar progressivament la seua fam\xc3\xadlia a uns millors habitatges. A principis del 1886, va ser invitat a escriure per a un dels m\xc3\xa9s respectats peri\xc3\xb2dics de Sant Petersburg, N\xc3\xb3voie Vr\xc3\xa9mia (Nou Temps), propietat del milionari editor Aleksei Suvorin, que li pagava per cada l\xc3\xadnia una tarifa que doblava la quantitat de Leikin, i li proporcionava a m\xc3\xa9s a m\xc3\xa9s el triple d\'espai. Suvorin havia d\'esdevenir amic de Tx\xc3\xa9khov durant tota la seua vida, potser el m\xc3\xa9s \xc3\xadntim de l\'escriptor._NEWLINE_Aviat, Tx\xc3\xa9khov va atraure l\'atenci\xc3\xb3 de la cr\xc3\xadtica i del p\xc3\xbablic. Dmitri Grigor\xc3\xb3vitx, un fam\xc3\xb3s escriptor rus de l\'\xc3\xa8poca, amb seixanta-quatre anys d\'edat, va escriure a Tx\xc3\xa9khov despr\xc3\xa9s de llegir el seu conte El ca\xc3\xa7ador: \xc2\xabTeniu "vertader" talent \xe2\x80\x94un talent que us situa al capdavant dels escriptors de la nova generaci\xc3\xb3\xc2\xbb. Tamb\xc3\xa9 va aconsellar a Tx\xc3\xa9khov que escriguera menys, m\xc3\xa9s lentament i que es concentrara en la qualitat liter\xc3\xa0ria._NEWLINE_Tx\xc3\xa9khov li va contestar que la carta li havia impactat \xc2\xabcom un llampec\xc2\xbb i confess\xc3\xa0: \xc2\xabHe escrit els meus contes a la manera en qu\xc3\xa8 els rep\xc3\xb2rters escriuen les seues cr\xc3\xb2niques sobre incendis \xe2\x80\x94mec\xc3\xa0nicament, poc conscient, sense tenir en compte ni els lectors ni a mi mateix\xc2\xbb. Aquesta confessi\xc3\xb3 va poder ser contraproduent, perqu\xc3\xa8 els seus primerencs manuscrits revelen que sovint escrivia amb una cura extrema, revisant cont\xc3\xadnuament. No obstant aix\xc3\xb2, el consell de Grigor\xc3\xb3vitx li va inspirar una ambici\xc3\xb3 art\xc3\xadstica m\xc3\xa9s seriosa als seus vint-i-sis anys. El 1887, en una petita contesa contra Grigor\xc3\xb3vitx, va guanyar el cobejat Premi Puixkin \xc2\xaba la millor obra liter\xc3\xa0ria distingida pel seu valor art\xc3\xadstic\xc2\xbb, amb el recull de contes En el capvespre (V Sum\xc3\xa9rkakh).\n_START_SECTION_\nPunts d\'inflexi\xc3\xb3\n_START_PARAGRAPH_\nAquell any, exhaust per l\'exc\xc3\xa9s de treball i per la mala salut, Tx\xc3\xa9khov va fer un viatge a Ucra\xc3\xafna que va suposar una renovada revelaci\xc3\xb3 de la bellesa de l\'estepa. Al seu retorn, va comen\xc3\xa7ar la novel\xc2\xb7la curta L\'estepa, \xc2\xabuna cosa estranya i massa original\xc2\xbb, que va ser publicada en S\xc3\xa9verni V\xc3\xa9stnik (L\'Herald del Nord). En una narraci\xc3\xb3 que discorre amb els processos ps\xc3\xadquics dels personatges, Tx\xc3\xa9khov evoca un viatge amb cotxe de cavalls per l\'estepa amb la mirada d\'un noi enviat a viure lluny de casa, tenint per companys de viatge un sacerdot i un mercader. L\'estepa, que ha estat qualificada com a \xc2\xabdiccionari de la po\xc3\xa8tica de Tx\xc3\xa9khov\xc2\xbb, represent\xc3\xa0 un avan\xc3\xa7 significatiu per a l\'escriptor, i mostr\xc3\xa0 gran part de la qualitat de la seua narrativa de maduresa i feu possible la seua publicaci\xc3\xb3 en una revista liter\xc3\xa0ria i no en un diari._NEWLINE_A la tardor del 1887, un empresari teatral li va encarregar una obra de teatre, i el resultat va ser Ivanov, escrita en una quinzena i estrenada al novembre. Tot i que Tx\xc3\xa9khov va trobar l\'experi\xc3\xa8ncia \xc2\xabesgotadora\xc2\xbb, i va fer un c\xc3\xb2mic retrat de la ca\xc3\xb2tica producci\xc3\xb3 en una carta al seu germ\xc3\xa0 Aleksandr, l\'obra va ser un \xc3\xa8xit, lloada, davant la perplexitat de l\'autor, com una obra original. Mikha\xc3\xafl Tx\xc3\xa9khov considerava Iv\xc3\xa0nov un moment clau en el desenvolupament intel\xc2\xb7lectual i la carrera liter\xc3\xa0ria del seu germ\xc3\xa0. D\'aquest per\xc3\xadode, prov\xc3\xa9 una observaci\xc3\xb3 de Tx\xc3\xa9khov que s\'ha popularitzat amb el nom de l\'\xc2\xabarma de Tx\xc3\xa8khov\xc2\xbb, citada per Ili\xc3\xa0 G\xc3\xbarliand d\'una conversa: \xc2\xabSi, en l\'acte I, tens una pistola penjada a la paret, llavors ha de ser disparada en l\'\xc3\xbaltim acte.\xc2\xbb_NEWLINE_La mort del seu germ\xc3\xa0 Nikolai, de tuberculosi, l\'any 1889 va influir en Un relat ombr\xc3\xadvol, acabat aquell setembre, sobre un home que s\'enfronta a la fi de la seua vida i s\'adona que no ha tingut gens de sentit. Mikha\xc3\xafl Tx\xc3\xa9khov, que va registrar la depressi\xc3\xb3 i la recuperaci\xc3\xb3 del seu germ\xc3\xa0 despr\xc3\xa9s de la mort de Nikolai, per aquella \xc3\xa8poca estava investigant presons com a part dels seus estudis de dret, i Tx\xc3\xa9khov, a la recerca d\'un objectiu per a la seua pr\xc3\xb2pia vida, aviat es va veure obsedit amb el tema de la reforma de les presons.'